**MÁRIAKÁLNOK Község Önkormányzata**

**Képviselő-testületének**

**2/2015. (II. 25.) önkormányzati rendelete**

**a szociális ellátásokról**

Máriakálnok Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény (a továbbiakban: Sztv.) 132. § (4) bekezdése alapján az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**A rendelet személyi hatálya**

**1. §**

(1) A rendelet személyi hatálya a szociális igazgatásról és szociális ellátásokról szóló 1993. évi III. törvény 3. § -ában meghatározott személyi körre terjed ki, azzal, hogy e rendelkezés alkalmazása során az önkormányzat közigazgatási területén élő, vagy tartózkodó természetes személyeket kell figyelembe venni.

(2) A rendkívüli települési támogatásra vonatkozó rendelkezések hatálya a szociális igazgatásról és szociális ellátásokról szóló 1993. évi III. törvény 7. § (1) bekezdésében meghatározott esetben valamennyi, az önkormányzat közigazgatási területén élő, vagy tartózkodó természetes személyre kiterjed.

**Általános szabályok**

**2. §**

(1) Az Önkormányzat települési támogatást nyújt:

*a)* a lakhatáshoz kapcsolódó rendszeres kiadások viseléséhez,

*b)* a gyógyszerkiadások viseléséhez,

*c)*  a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére (a továbbiakban: rendkívüli települési támogatás),

*d)* elhunyt személy eltemettetésének költségeihez való hozzájárulásként,

*e)* gyermek beiskolázásához és

*f)* a 18. életévét betöltött tartósan beteg hozzátartozójának az ápolását, gondozását végző személy részére.

(2) Az e rendeletben meghatározott feltételek hiányában vagy e rendelet megsértésével nyújtott települési támogatás, valamint a köztemetés költségének megtérítési kötelezettsége alóli mentesítés esetén a szociális igazgatásról és szociális ellátásokról szóló 1993. évi III. törvény jogosultatlanul igénybe vett ellátások megtérítésére vonatkozó rendelkezéseit kell értelemszerűen alkalmazni.

(3) A települési támogatások összegét az e rendeletben foglalt szabályok alapján száz forintra kerekítve kell megállapítani.

(4) A pénzbeli ellátások megfizetése lakossági folyószámlára történő átutalással történik. Amennyiben a kérelmező lakossági folyószámlával nem rendelkezik, vagy az átutaláshoz szükséges adatok nem ismertek, az ellátás a Hivatal házipénztárán keresztül is kifizethető.

(5) Eltérő rendelkezés hiányában az e rendeletben alkalmazott fogalmak értelmezésére a szociális igazgatásról és szociális ellátásokról szóló 1993. évi III. törvény 4. § -ában meghatározott értelmező rendelkezések irányadóak.

**A lakhatáshoz kapcsolódó rendszeres kiadások viseléséhez nyújtott települési támogatás**

**3. §**

(1) A lakhatáshoz kapcsolódó rendszeres kiadások viseléséhez települési támogatás a szociálisan rászoruló háztartások részére nyújtható, a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez való hozzájárulásként.

(2) A lakhatáshoz kapcsolódó rendszeres kiadások viseléséhez nyújtott települési támogatás csak egy jogosultnak állapítható meg, függetlenül a lakásban élő személyek és háztartások számától.

(3) A (2) bekezdés alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

(4) A lakhatáshoz kapcsolódó rendszeres kiadások viseléséhez települési támogatás akkor állapítható meg ha a kérelmező háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át, és a háztartás tagjai egyikének sincs vagyona.

(5) A lakhatáshoz kapcsolódó rendszeres kiadások viseléséhez nyújtott települési támogatás 12 hónapra, havonta esedékes rendszeres juttatásként állapítható meg, azzal, hogy ezt követően - a jogosultsági feltételek fennállása esetén - ismételten is megállapítható. A támogatásra való jogosultság kezdő időpontja a kérelem benyújtását követő hónap első napja.

(6) A lakhatáshoz kapcsolódó rendszeres kiadások viseléséhez nyújtott települési támogatás egy hónapra jutó összege a lakásfenntartás elismert havi költségének 15%-a, de legfeljebb 6.000,- Ft.

(7) A (6) bekezdés alkalmazásában a lakásfenntartás elismert havi költsége az elismert lakásnagyság megszorozva négyzetméterenként 450,-Ft összeggel.

(8) A (7) bekezdés alkalmazásában az elismert lakásnagyság:

*a)* ha a háztartásban egy személy lakik 35 nm,

*b)* ha a háztartásban két személy lakik 45 nm,

*c)* ha a háztartásban három személy lakik 55 nm,

*d)* ha a háztartásban négy személy lakik 65 nm,

*e)* ha négy személynél több lakik a háztartásban, a d) pontban megjelölt lakásnagyság és minden további személy után 5-5 nm.

(9) A lakhatáshoz kapcsolódó rendszeres kiadások viseléséhez nyújtott települési támogatás természetbeni formában is nyújtható az alábbiak szerint:

a) közvetlenül a közműszolgáltató részére történő folyósítással, vagy

b) szilárd tüzelőanyag vásárlása révén.

(10) Amennyiben a lakhatáshoz kapcsolódó rendszeres kiadások viseléséhez nyújtott települési támogatás szilárd tüzelőanyag vásárlása formájában kerül megállapításra az (5) bekezdésben foglaltaktól eltérően a támogatást éves összegben kell megállapítani.

(11) Ha a jogosult személy a támogatás folyósításának ideje alatt meghal, az elhalálozás napját követő hónapban esedékes támogatás összegét a vele egy háztartásban élt hozzátartozó részére kell kifizetni, azzal hogy e hónap utolsó napjával a támogatásra való jogosultság megszűnik.

**A gyógyszerkiadások viseléséhez nyújtott települési támogatás**

**4. §**

(1) A gyógyszerkiadások viseléséhez nyújtott települési támogatás a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében biztosított hozzájárulás.

(2) A gyógyszerkiadások viseléséhez települési támogatás állapítható meg annak a személynek akinek a családjában az egy főre jutó havi nettó jövedelem az öregségi nyugdíj mindenkori legkisebb összegének 300%-át nem haladja meg és a kérelmező havi rendszeres gyógyító ellátásának költsége eléri az öregségi nyugdíj mindenkori legkisebb összegének a 20%-át, feltéve, hogy a kérelmező közgyógyellátásra semmilyen jogcímen nem jogosult.

(3) A kérelmező havi rendszeres gyógyító ellátásának költségének megállapításakor kizárólag a társadalombiztosítási támogatásba befogadott gyógyszerek, továbbá a gyógyászati segédeszközök közül a pelenka vehető figyelembe.

(4) A kérelmező havi rendszeres gyógyító ellátásának költségét - az Önkormányzattal kötött együttműködési megállapodás szerint - a háziorvos igazolja.

(5) A gyógyszerkiadások viseléséhez nyújtott települési támogatás 12 hónapra, havonta esedékes rendszeres juttatásként állapítható meg, azzal, hogy ezt követően - a jogosultsági feltételek fennállása esetén - ismételten is megállapítható. A támogatásra való jogosultság kezdő időpontja a kérelem benyújtását követő hónap első napja.

(6) A gyógyszerkiadások viseléséhez nyújtott települési támogatás havi összege azonos a kérelmező havi rendszeres gyógyító ellátása költségének összegével, de legfeljebb 8.000,- Ft.

**Rendkívüli települési támogatás**

**5. §**

(1) A rendkívüli települési támogatás a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére biztosított hozzájárulás.

(2) Rendkívüli települési támogatás állapítható meg annak a személynek, akinek családjában az egy főre jutó havi nettó jövedelem nem éri el az öregségi nyugdíj mindenkori legkisebb összegének 200 %-át, egyedülélő kérelmező esetében a 250 %-át és vagyonnal nem rendelkezik. A rendkívüli települési támogatás - a (5) bekezdésben foglalt eset kivételével - háztartásonként évente legfeljebb négy alkalommal adható.

(3) A rendkívüli települési támogatásra vonatkozó szabályok alkalmazásában létfenntartást veszélyeztető rendkívüli élethelyzetnek minősül, különösen, ha

*a)* a kérelmezőnek legalább két hónapos közüzemi díj tartozása van,

*b)* kérelmező nyugdíjazása folyamatban van, de ellátásban nem részesül, vagy

*c)* a kérelmezőnek egyéb igazolt, szükséges és rendkívüli kiadása keletkezett.

(4) A rendkívüli települési támogatás összege alkalmanként nem lehet kevesebb 5.000,- Ft-nál, de nem haladhatja meg a 50.000,- Ft-ot.

(5) Különös méltánylást érdemlő esetben a polgármester jövedelemhatártól függetlenül rendkívüli települési támogatást adhat kérelemre, vagy hivatalból egy háztartás esetében évi egy alkalommal legfeljebb 50.000,- Ft összegben.

(6) A (5) bekezdés alkalmazásában azokat a személyeket kell települési támogatásban részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

(7) A rendkívüli települési támogatást készpénzben vagy természetbeni ellátás formájában lehet megállapítani. Természetben nyújtható különösen:

*a)* élelmiszer vásárlásával,

*b)* személyes gondoskodást nyújtó ellátás személyi térítési díjának meghatározott időre szóló mérséklése vagy elengedése útján,

*c)* tüzelő vásárlása útján, vagy

*d)* közüzemi díj szolgáltató részére történő közvetlen átutalásával.

(8) Az (5) bekezdésben meghatározott esetben a települési támogatás kamatmentes kölcsön formájában is nyújtható azzal, hogy az legfeljebb 12 hónap futamidőre adható. A kamatmentes kölcsön folyósítására a kérelmező, valamint az Önkormányzat nevében a polgármester hatósági szerződést köt.

(9) A rendkívüli települési támogatás kérelmezése esetén a létfenntartást veszélyeztető rendkívüli élethelyzet fennállását igazolni kell. Igazolásként el kell fogadni minden olyan dokumentumot, mely a létfenntartást veszélyeztető rendkívüli élethelyzet fennállását valószínűsíti, így különösen közüzemi számlát, orvosi igazolást, balesetről készült jegyzőkönyvet, vagy biztosító által készített kárfelmérést.

**Elhunyt személy eltemettetésének költségeihez való hozzájárulásként nyújtott települési támogatás**

**6. §**

(1) A települési támogatás elhunyt személy eltemettetésének költségeihez való hozzájárulásként is megállapítható, melynek igénylésére a temetési költségeket megfizető személy jogosult.

(2) Az elhunyt személy eltemettetésének költségeihez való hozzájárulásként nyújtott települési támogatás akkor állapítható meg, ha kérelmező családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 400 %-át.

(3) Az elhunyt személy eltemettetésének költségeihez való hozzájárulásként nyújtott települési támogatás összege a helyben szokásos, legolcsóbb temetési költség 10 %-a.

(4) A (3) bekezdés alkalmazásában a helyben szokásos, legolcsóbb temetési költség összegét minden év január 31. napjáig, a temetkezési szolgáltató tájékoztatása alapján kell megállapítani. Ha a szolgáltató nem ad tájékoztatást, a helyben szokásos, legolcsóbb temetési költség összege 295.000,- Ft.

**Gyermek beiskolázásához nyújtott települési támogatás**

**7. §**

(1) A települési támogatás gyermek beiskolázásával kapcsolatos költségekhez való hozzájárulásként is megállapítható.

(2) A gyermek beiskolázásához nyújtott települési támogatás igénylésére az a személy jogosult, akinek gyermeke általános iskolában tanul, középiskolai nappali rendszerű oktatásban vesz részt, vagy felsőoktatási keretében nappali tagozaton folytat tanulmányokat.

(3) A gyermek beiskolázásához települési támogatás akkor állapítható meg, ha kérelmező családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 400 %-át.

(4) A gyermek beiskolázásához nyújtott települési támogatás összege:

*a)* általános iskolai oktatásban résztvevő gyermekenként 5.000,- Ft

*b)* középfokú oktatásban résztvevő gyermekenként 10.000,- Ft és

*c)* felsőfokú oktatásban résztvevő gyermekenként 15.000,- Ft.

(5) A gyermek beiskolázásához nyújtott települési támogatás iránti kérelem minden év augusztus 1-től október 15-ig nyújtható be, addig a tanévig, amelyben a gyermek a 25. életévét betölti. E határidő elmulasztása jogvesztő.

**A 18. életévét betöltött tartósan beteg hozzátartozójának az ápolását, gondozását végző személy részére nyújtott települési támogatás**

**8. §**

(1) Települési támogatás állapítható meg annak a hozzátartozónak, aki 18. életévét betöltött tartósan beteg személy ápolását, gondozását végzi, feltéve, hogy családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 150 %-át, egyedülélő esetében 200 %-át és ápolási díjra semmilyen jogcímen nem jogosult.

(2) Az (1) bekezdés alkalmazásában tartósan beteg az a személy, aki előreláthatólag három hónapnál hosszabb időtartamban állandó ápolást, gondozást igényel.

(3) Az ápolt személy tartósan beteg állapotát a háziorvos által az e rendelet *3. mellékletében* meghatározott formanyomtatvány alapján kiállított igazolással kell igazolni.

(4) Nem jogosult e jogcímen települési támogatásra a hozzátartozó, ha

*a)* az ápolt személy két hónapot meghaladóan fekvőbeteg-gyógyintézeti, valamint nappali ellátást nyújtó vagy bentlakásos szociális intézményi ellátásban, óvodai elhelyezésben vagy gyermekvédelmi szakellátást nyújtó bentlakásos intézményi elhelyezésben részesül,

*b)* rendszeres pénzellátásban részesül, és annak összege meghaladja az e jogcímen megállapított települési támogatás összegét, vagy

*c)* szakiskola, középiskola nappali rendszerű képzésének tanulója, illetve felsőoktatási intézmény nappali képzésben részt vevő hallgatója.

(5) Az e jogcímen kapott települési támogatásra való jogosultságot meg kell szüntetni, ha

*a)* az ápolt személy állapota az állandó ápolást már nem teszi szükségessé,

*b)* az ápolást végző személy a kötelezettségét nem teljesíti,

*c)* az ápolt személy meghal,

*d)* az ápolást végző vagy az ápolt személy tartózkodási joga megszűnt vagy tartózkodási jogának gyakorlásával felhagyott, vagy

*e)* az (1) bekezdésben megjelölt jogosultságot kizáró körülmény következik be.

(6) Az ápolt személy halála esetén az ápolási díj folyósítását a halál időpontját követő hónap utolsó napjával kell megszüntetni.

(7) Az (5) bekezdés b) pontja alkalmazásában az ápolást végző nem teljesíti a kötelezettségét az alábbi esetekben:

*a)* az ápolt személy alapvető gondozási, ápolási igényének kielégítéséről, különösen megfelelő étkeztetéséről, gyógykezeltetéshez, gyógyszerhez való hozzájutásáról nem gondoskodik, vagy

*b)* az ápolt személy rendszeres mosdatásáról, fürdetéséről, és lakókörnyezete megfelelő higiéniás körülményeinek biztosításáról, különösen a lakás takarításáról és fűtéséről, az ápolt személy ruházatának és ágyneműjének mosásáról nem gondoskodik.

(8) Az ápolást végző személy ápolási kötelezettségeinek teljesítését a polgármester, vagy az ő felhatalmazása alapján más személy ellenőrizheti.

(9) Az (1) bekezdés alapján megállapított települési támogatás összege havonta az éves központi költségvetési törvényben meghatározott ápolási díj havi alapösszegének 80%-a.

(10) E települési támogatásra való jogosultságot évente hivatalból felül kell vizsgálni.

**Mentesítés köztemetés költségeinek megtérítése alól**

**9. §**

Köztemetés elrendelése esetén az eltemettetésre köteles személy a köztemetés költségének megtérítési kötelezettsége alól annak ötven százaléka erejéig mentesíthető, feltéve, hogy családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegét, egyedülélő esetén nem haladja meg az öregségi nyugdíj mindenkori legkisebb összegének 150 %-át és vagyona nincs.

**Eljárási rendelkezések**

**10. §**

(1) A rendeletben meghatározott szociális rászorultságtól függő pénzbeli és természetbeni ellátások iránti kérelmet Halászi Közös Önkormányzati Hivatalnál (a továbbiakban: Hivatal) kell előterjeszteni.

(2) Az (1) bekezdésben meghatározott kérelmet a rendelet *1. melléklete* szerinti adattartalommal kell benyújtani és ahhoz csatolni kell az ott meghatározott dokumentumokat.

(3) A rendeletben meghatározott ellátások esetén a vagyoni helyzet vizsgálata érdekében a kérelmekhez csatolni kell a rendelet *2. melléklete* szerinti vagyonnyilatkozatot.

(4) Amennyiben az aktív korú kérelmező, vagy a vele közös háztartásban élő személy úgy nyilatkozik, hogy kizárólag alkalmi munkából származó jövedelemmel rendelkezik, vagy jövedelemmel nem rendelkezik – ha jogszabály másként nem rendelkezik– az önkormányzat képviselő-testületének hatáskörébe tartozó pénzbeli és természetbeni ellátások iránti kérelemhez csatolni kell az állami foglalkoztatási szerv igazolását arról, hogy nevezett személy a nyilvántartásukban szerepel, továbbá, hogy onnan pénzbeli ellátásban nem részesül.

(5) A Hivatal vezetője, vagy felhatalmazása alapján más személy – amennyiben az a döntés előkészítése során szükségessé válik - a kérelmező szociális helyzetéről környezettanulmányt készít. A környezettanulmány során vizsgálni kell a család lakáskörülményeit, vagyoni, jövedelmi viszonyait, és életvitelét.

**Hatásköri rendelkezések**

**11. §**

(1) A képviselő-testület

*a)* a 4. § (2) bekezdése alapján nyújtható települési támogatás megállapításával;

*b)* a 6. § alapján nyújtható települési támogatás megállapításával;

*c)* a 8. § alapján nyújtható települési támogatás megállapításával és

*d)* a jogosulatlanul igénybe vett ellátás megtérítésével

kapcsolatos hatásköröket a Szociális és Ügyrendi Bizottságra ruházza át.

(2) A képviselő-testület

*a)* a 2. § alapján nyújtható települési támogatás;

*b)* a 3. § alapján nyújtható települési támogatás;

*c)* a 4. § (5) bekezdése alapján nyújtható települési támogatás;

*d)* a 5. § alapján nyújtható települési támogatás megállapításával és

*e)* a 7. § szerinti köztemetés költségeinek megtérítése alóli mentesítéssel

kapcsolatos hatásköröket a Polgármesterre ruházza át.

**Személyes gondoskodást nyújtó ellátások**

**12.§**

(1) A Képviselő-testület a Mosonmagyaróvár Térségi Társulással kötött megállapodás alapján, e társulás által fenntartott Kistérségi Egyesített Szociális Intézmény, illetve a Családsegítő Szolgálat útján a következő alapszolgáltatásokat és szakosított ellátásokat biztosítja:

*a)* étkeztetés,

*b)* házi segítségnyújtás,

*c)* jelzőrendszeres házi segítségnyújtás,

*d)* idősek nappali ellátása (idősek klubja),

*e)* hajléktalanok átmeneti ellátása,

*f)* hajléktalanok nappali ellátása,

*g)* fogyatékos és demens személyek nappali ellátása,

*h)* családsegítés és

*i)* gyermekjóléti szolgáltatás.

(2) az (1) bekezdés szerinti szolgáltatások, illetve ellátások igénybevételére, az ellátás megszüntetésére, a fizetendő térítési díjakra vonatkozó szabályokat Mosonmagyaróvár Város Önkormányzata Képviselő-testületének önkormányzati rendelete tartalmazza.

**Záró és átmeneti rendelkezések**

**13. §**

(1) A rendelet 2015. március 1-jén lép hatályba.

(2) Hatályát veszti Máriakálnok Község Önkormányzata Képviselő-testületének a szociális ellátásokról szóló 11/2013. (XII. 18.) önkormányzati rendelete.

(3) A hatályon kívül helyezett rendelet alapján önkormányzati hatáskörben megállapított ellátásokat a felülvizsgálat időpontjáig kell folyósítani.

|  |  |
| --- | --- |
| Dr. Tóásóné Gáspár Emma | dr. Kránitz Péter |
| polgármester | jegyző |

Kihirdetve: Máriakálnok, 2015. február 25.

|  |
| --- |
| dr. Kránitz Péter |
| jegyző |